Oljen dro Wall Street kraftig ned
USA har økt sine oljelagre mer enn forventet. Foto: Devaan Ingraham (Reuters / NTB scanpix)
Børsene i USA falt mer enn én prosent torsdag.
NEW YORK (Nettavisen): Et markant nedgang i oljeprisene og forsiktighet knyttet til den mulige renteoppgangen i USA får skylden for at børsene i New York falt over én prosent i løpet av torsdagen.
- Jeg tror dette skyldes energiprisene, mer enn noe annet. I tillegg til det faktum at markedet er i en nedadgående konsolideringsfase, sa Peter Cardillo i First Standard Financial ifølge Yahoo Finance.
Dow Jones falt mer enn 250 poeng, godt hjulpet av Goldman Sachs, som alene gikk ned 2,34 prosent. Etter stengetid lå Dow Jones på 17.448 poeng, ned 254,15 poeng og 1,44 prosent.
Standard & Poor 500 gikk ned for sjette gang på sju dager, denne gang med 29 poeng, og ligger nå på 2045,97 poeng. Torsdagens fall var på 1,4 prosent.
Teknologitunge Nasdag gikk ned 1,22 prosent - 61,94 poeng - til 5005,08 poeng.
Alle tre hovedindeksene er ned mer enn to prosent denne uka. Standard & Poor 500 har dessuten nå gått ned siden årsskiftet.
Prisen på råolje gikk ned 2,75 prosent til 41,75 dollar fatet, etter at amerikanske myndigheter rapporterte om en lagerøkning på mer enn fire ganger markedets forventninger.